АҞӘА, жәабран 7 - Sputnik. Аҟәа ахәҭак шьыжьы инаркны шьыбжьонынӡа фымцалашарада иаанхоит ашәахьа, жәабран 8 рзы ҳәа аанацҳауеит АУН "Амшынеиқәафымцамч".
Асааҭ 10:00 инаркны 13:30 рҟынӡа астанциа маҷ "Аҟәа-1" аҿы атрансформатор Т-1 аусура аанкылахоит. Аҟәатәи афымцеихшарҭақәа русбарҭаҿы Sputnik ишазеиҭарҳәаз ала, абри аамҭазы афымцалашара ҟалом Ажәытә ҳабла, "Колос" иахьаҵанакуа, алицеи-интернат, Иашҭхәа ақыҭа лбаатәи ахәҭа иахьаҵанакуа.
Иазгәаҭоуп иара убас аҳҭнықалақь аҿы аамҭала афымцалашара арцәара мзызс ишамоу Аинвестпрограмма аҳәаақәа ирҭагӡаны аусурақәа ахьымҩаԥысуа азы.
"Амшынеиқәафымцамч" аҭамзаара шьҭанаҵоит иҟоу ауадаҩрақәа рзы.